Document ID: 31983L0648

*****
ΔΕΚΑΤΗ ΠΕΜΠΤΗ ΟΔΗΓΙΑ ΤΟΥ ΣΥΜΒΟΥΛΙΟΥ
της 19ης Δεκεμβρίου 1983
για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - Παράταση της προθεσμίας για την εφαρμογή του κοινού συστήματος φόρου προστιθεμένης αξίας από την Ελληνική Δημοκρατία
(83/648/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 99 και 100,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι η ελληνική κυβέρνηση γνωστοποίησε στην Επιτροπή, στις 19 Ιουλίου 1983, ότι για λόγους τεχνικού και συγκυριακού χαρακτήρα δεν είναι σε θέση να τηρήσει την ημερομηνία της 1ης Ιανουαρίου 1984 για την εφαρμογή του κοινού συστήματος φόρου προστιθεμένης αξίας, που προβλέπεται από το άρθρο 145 σε συνδυασμό με το παράρτημα ΧΙΙ της πράξεως προσχωρήσεως του 1979· ότι, κατά συνέπεια, η ελληνική κυβέρνηση ζητεί να αναβληθεί για δύο χρόνια η εφαρμογή αυτή·
ότι, λόγω της παρούσας κατάστασης του ελληνικού φορολογικού συστήματος, πρέπει να δοθεί συνέχεια στην αίτηση της ελληνικής κυβέρνησης, για τους τεχνικούς λόγους που επικαλείται,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η Ελληνική Δημοκρατία θέτει σε ισχύ τα αναγκαία μέτρα για να συμμορφωθεί το ταχύτερο δυνατό, και το αργότερο την 1η Ιανουαρίου 1986, με τις οδηγίες 67/227/ΕΟΚ (3), 67/228/ΕΟΚ (4) και 77/388/ΕΟΚ (5), όπως επίσης και με κάθε άλλη οδηγία που έχει θεσπιστεί ή που πρόκειται να θεσπιστεί, σχετικά με το κοινό σύστημα φόρου προστιθεμένης αξίας.
Άρθρο 2
Η Επιτροπή υποβάλλει στο Συμβούλιο και το Ευρωπαϊκό Κοινοβούλιο, το αργότερο στις 31 Δεκεμβρίου 1984, έκθεση σχετικά με την πρόοδο των εργασιών για την εφαρμογή των οδηγιών, που αναφέρονται στο άρθρο 1, από την Ελληνική Δημοκρατία.
Άρθρο 3
Η παρούσα οδηγία απευθύνεται στην Ελληνική Δημοκρατία.
Βρυξέλλες, 19 Δεκεμβρίου 1983.

Labels: 2
18
11